
Triton X-100 fotokatalitikus degradációja

Kulcsszavak: : nemionos felületaktív anyag; nagyhatékonyságú oxidációs eljárások; UHPLC
A technológiai fejlődés következtében a tenzidek, vagy más néven felületaktív anyagok felhasználása egyre növekszik, mind ipari szinten, mind otthon a háztartásokban. Az ipar számos területén alkalmazott Triton X-100 oktilfenol-polietoxilát típusú nemionos felületaktív anyag, hagyományos szennyvíztisztítókban való kezelése nem kivitelezhető, mivel a vegyület anaerob és anoxikus körülmények között alig, de aerob körülmények között is csak részlegesen bontható mikrobiológiai úton. A tenzid lebontásához új módszerek alkalmazása szükséges.
A nagyhatékonyságú oxidációs eljárások közé tartozó heterogén fotokatalízis alkalmazásakor UV fénnyel történő besugárzás hatására a félvezető katalizátor felületén képződő nagy reaktivitású gyökök gyorsan és hatékonyan reakcióba lépnek a felületen adszorbeált szennyező anyagokkal. Az eljárással a szerves vegyületek széles köre lebontható ártalmatlan vagy kevésbé környezetterhelő vegyületté. A módszer hátránya, hogy hatásfoka alacsony. A hatékonyság különböző reagensek, pl. hidrogén-peroxid, ózon, vagy kálium-peroxo-diszulfát adagolásával növelhető.
Kutatómunkám célja, hogy a biológiailag nehezen bontható anyag mineralizációjára megfelelő eljárást dolgozzunk ki.
Munkám során a modellvegyület heterogén fotokatalitikus bonthatóságát vizsgáltam különböző körülmények között.
Meghatároztam a nemionos tenzid bontásának optimális körülményeit, javaslatot tettünk a degradáció első lépéseire.
A degradációs folyamatokat a reakcióelegy szerves széntartalmának mérésével, és a spektrális változások rögzítésével követtem nyomon. A szubsztrát aktuális koncentrációját ultranagy-hatékonyságú folyadékkromatográfiás (UHPLC) módszerrel határoztam meg.



